Liviu Dragnea a fost chemat astăzi la Direcția Națională Anticorupție. Președintele PSD nu a ajuns însă în fața procurorilor pentru că este plecat din țară.

Foto: InquamPhotos/Octav Ganea

Liviu Dragnea se va prezenta la DNA, potrivit avocaților săi, luni, 13 noiembrie. Deocamdată nu se știe în ce calitate a fost chemat să se prezinte în fața procurorilor.

Președintele PSD nu a fost văzut zilele acestea la Parlament.

Dragnea este trimis în judecată de DNA, fiind acuzat de instigare la abuz în serviciu în legătură cu angajarea a două membre de PSD la Direcţia Generală de Asistenţă Socială şi Protecţia Copilului (DGASPC) Teleorman.

Numele liderului PSD a fost vehiculat și în dosarul „Belina”, în care sunt implicate Sevil Shhaideh – fostul vicepremier și ministrul al Dezvoltării și Rovana Plumb – fostul ministru al Fondurilor Europene.

În dosarul „Referendumul”, Dragnea a fost condamnat la doi ani de închisoare cu suspendare. Sentința a fost dată în aprilie 2016.